Hoof van finansies ‘verdwyn’ by skuldgeteisterde munisipaliteitArgieffoto (Foto: Steve Buissinne/Pixabay) Die hoof van die Emthanjeni-munisipaliteit wat die dorpe De Aar, Hanover en Britstown in die Noord-Kaap insluit, het onlangs soos ŉ groot speld verdwyn kort voordat dit aan die lig gekom het dat dié munisipaliteit Eskom R61 miljoen skuld. Die nasionale tesourie het glo ook die munisipaliteit vroeër vanjaar beveel om sy 2019-begroting met R46 miljoen aan te pas, omdat daar nie genoeg geld is nie. Gerhard Engelbrecht, voorsitter van die distrik se belastingbetalersvereniging, het Maandag aan Maroela Media bevestig dat Marcel Ludwig sowat twee weke gelede versuim het om as finansiële hoof van die munisipaliteit aan te meld, nadat hy met siekverlof was. ŉ Bron by die munisipaliteit het by navraag aan Maroela Media bevestig dat Ludwig intussen bedank het. Die belastingbetalersvereniging voer aan dat finansiële wanbesteding die rede vir die munisipaliteit se reuseskuld is. Engelbrecht sê lede van die gemeenskap is bekommerd dat Eskom in ŉ later stadium genoop gaan word om die onderskeie dorpe binne die Emthanjeni-munisipaliteit se elektrisiteit af te sny. Kragonderbrekings het reeds vroeër vanjaar vir meer as ŉ week geduur, verduidelik hy. Volgens die belastingbetalersvereniging het die munisipaliteit se Eskom-skuld binne ŉ kwessie van ŉ jaar van R30 miljoen verdubbel. Volgens Engelbrecht het die belastingbetalersvereniging verlede jaar vergaderings met die munisipale bestuur belê om die kwessie te bespreek. Dié vergaderings is aanvanklik een keer per maand gehou, toe een keer elke derde maand en sedert die begin van die jaar word die vergaderings glo bloot uitgestel. “Waarheen gaan die geld? Om ŉ munisipaliteit se begroting met R1 miljoen aan te pas is moeilik. Hoe pas jy jou begroting met R46 miljoen aan,” wou Engelbrecht weet. ŉ Woordvoerder van die munisipaliteit kon nie onmiddellik vir kommentaar bereik word nie.